《八归 行石封山中小憩，见村乍焙茶偶咏》
清代·邹祗谟

翠霭朝轻，红云昼暖，石乳玉苕乍茁。斑筠初织青丝笼，恰是吴乍相约，春纤其撷。

香刺蒙蒙沾缀露，应摘尽、金蕾珠蘖，携轻篓、带笑归来，衣染暗香绝。

却早柴扉半掩，红泉初汲，中妇拍茶才歇。蒸凝青琼，焙来绿髓，制就些些雀舌。

看云鬟影动，幽意引奇芬初泄。倦文园、自来消渴，仙掌分尝，瓮瓯斟涧雪。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。